Vyf in hof ná Standerton-rooftogDie boere se bakkie waarop geskiet is. Foto: Verskaf Vyf mans het Woensdag in die Standerton-landdroshof verskyn op aanklagte van gewapende roof en poging tot moord ná hulle na bewering verlede week twee sigaretafleweringsvoertuie in Standerton in Mpumalanga beroof het. Sers. Gerald Sedibe het gesê Simauki Johannes Swarahle (29), Themba Baloyi (32), Thulani Jeremiah Ngwenya (48), Obed Nembe (52) en Thabo Amos Mphelo (36) is almal Donderdag ure ná die rooftog, wat tot verskeie ander gebeure gelei het, in hegtenis geneem. Maroela Media het vroeër berig twee sigaretafleweringsvoertuie is Donderdag 29 Junie omstreeks 08:20 buite Standerton deur ŉ groep verdagtes van die pad af gedwing. Kort daarna was daar meer as tien swaargewapende mans op die toneel wat in vermoedelik vyf ander voertuie daar stilgehou het. Skote is afgevuur en ŉ veiligheidswag, wat die afleweringsvoertuie vergesel het, is in die arm gewond. Die rowers het later op die vlug geslaan en meer as een voertuig gekaap waarmee hulle gevlug het. Nadat die polisie op die rooftog gereageer het, het ŉ hoëspoed-jaagtog ontstaan waartydens daar nog skote tussen die verdagtes en die polisie afgevuur is. Van die verdagtes het later in die bosse naby die dorp se buiteklub ingehardloop. Die owerhede het later die bosse aan die brand gesteek in ŉ poging om die verdagtes uit die ruigte te dwing. ŉ Boer is ook in die proses in die gesig geskiet. Sedibe het gesê ŉ grys Audi A3 is later dieselfde dag deur die SAPD se Johannesburgse blitspatrollie in Tembisa voorgekeer. Die polisie het die voertuig deursoek en ŉ haelgeweer en seinblokkeringstoestel in die voertuig gevind. Verdere ondersoek het die vyf verdagtes met die rooftog vroeër die dag in Standerton verbind en hulle is op die plek in hegtenis geneem. Die saak is Woensdag tot 19 Julie uitgestel wanneer die beskuldigdes om borgtog sal aansoek doen. Hulle bly intussen in polisieaanhouding.